יואל קמינסקי

יואל קמינסקי (12 באוקטובר 1951 – 12 באוקטובר 2021) היה תסריטאי, עורך תסריטים, מרצה לקולנוע ושחקן ישראלי.

ביוגרפיה
קמינסקי שירת בצה"ל בשנים 1969–1972 בממשל הצבאי ברצועת עזה. הוא סיים תואר ראשון בפילוסופיה ותיאטרון באוניברסיטה העברית בירושלים ב־1979. בהמשך קיבל מלגת לימודים מלאה ונסע לארצות הברית, ושם סיים תואר שני בפולקלור ובאנתרופולוגיה באוניברסיטת אינדיאנה ב־1982. שם גם החל לכתוב דוקטורט בתחום זה בשנים 1982–1985.

קמינסקי עסק בהוראת הקולנוע. בשנים 1996–2003 היה מרצה לתסריטאות ולקולנוע תיעודי במכללת אורות, ובאותו זמן לימד עד 2006 בבית הספר לתסריטאות של עידית שחורי. בשנים 2003–2006 לימד תסריטאות גם באוניברסיטת תל אביב.

מ־2003 ועד 2018 שימש ראש לימודי התסריטאות במחלקה לקולנוע במכללת בית ברל.

בשנים 2006–2007 שימש ראש מסלול קולנוע וטלוויזיה בבית הספר לתקשורת במכללת אריאל.

בשנים 2009–2011 לימד קולנוע תיעודי ותסריטאות במכללת שנקר.

ב־1994 ביים את הסרט התיעודי "הבנות מליבאו", שזכה בתחרות סרטים בנושאים יהודיים במוזיאון "מגנס" בברקלי (קליפורניה); הסרט מתאר את סיפורה של קבוצת נשים ניצולות שואה מליבאו שבלטביה.

קמינסקי כתב וערך תסריטים רבים לקולנוע ולטלוויזיה בישראל. הוא היה שותף לכתיבת תסריטי הסרטים "סוסעץ" (1978), ו"מכת שמש" (1982), שאת שניהם ביים יקי יושע. בשנים 1993 עד 1996 פיתח כמה סדרות דרמה כעורך הראשי בחברות הטלוויזיה בכבלים: המיני־סדרות "סיפורי אהבה" (שביים יצחק צפל ישורון) ו"דב גרונר" (שביים אורי ברבש), והסדרות "המונה דופק" (שביים יקי יושע) ו"בטי בן בסט" (שביים אבי כהן).

קמינסקי היה מפיק חונך של הסרט התיעודי "שכחו אותי בטוסטר" (2000), שביים אבישי מקונן ושבו השתתפו שני קומיקאים ממוצא אתיופי, יוסי ואסה ושמואל ברו.

בשנות ה־2000 ערך סדרות טלוויזיה: העונה הראשונה של "מעורב ירושלמי" (2001–2003, ערוץ 10); 12 פרקים בסדרה "כתב פלילי" (2004, הערוץ הראשון), שביים חיים בוזגלו; "דרמות מהשורש" (2004–2005, "רשת"). בשנים 2013–2014 ערך את הסדרה "מיתוס, מדרש ואגדה", שאותה מימנו קרן גשר לקולנוע רב תרבותי וקרן אבי חי. קמינסקי ערך תסריטים נוספים, ובהם תסריט הסרט "שירת הגליל" (1996), הדוקו־דרמה "מנליק" (1998) ודרמת הטלוויזיה "בר מצווה" (2001), שאת שלושתם ביים דני וקסמן.

קמינסקי ערך את התסריט לסרט "מכתבים לאמריקה" (2007), שביים חנן פלד, ול"אוה" (2015), סרט באורך מלא שביים חיים טבקמן ושמימנה קרן יהושע רבינוביץ לאמנויות תל אביב. ב־2018 שימש עורך התסריט לסרט "שרוכים", שביים ינקול גולדווסר.

בשנים 2013–2014 היה היועץ האומנותי של קרן גשר לקולנוע רב תרבותי בתחום הסרט הקצר.

כמו כן היה קמינסקי לקטור בקרן לעידוד סרטי איכות בשנים 1994–1997, חבר הנהלה וגזבר באיגוד התסריטאים בשנים 1997–1999, יו"ר הוועדה האזורית לענייני הכבלים בתל אביב וגבעתיים בשנים 1998–2001, וחבר מועצת הקולנוע בין 2005 ל־2009. בשנים 2012–2016 היה חבר בוועדת הביקורת באקדמיה לקולנוע.

ב התמקד עיקר פעילותו בסרט הקצר. הוא היה שותף לקמפיין לתקצוב הסרט הקצר במועצת הקולנוע עם נעמי בן נתן שחורי ועם דני מוג'ה, ופעל לקידום הסרט הקצר באקדמיה הישראלית לקולנוע. הוא אצר סרטים קצרים בפסטיבלים ושימש שופט ראשי בתחרות הסרט הקצר בפרס אופיר. הוא סיפק ייעוץ אומנותי בתחום הסרט הקצר בקרן גשר לקולנוע רב תרבותי, קידום את המחקר העיוני בנושא, נתן הרצאות בפורומים שונים על כתיבה לסרט הקצר ושקד על פיתוח קשרים בין־לאומיים בתחום.

נפטר ב־12 באוקטובר 2021.

קישורים חיצוניים

 יואל קמינסקי, באתר מכללת בית ברל
 יואל קמינסקי, אשליית הרייטינג הגדולה, על דודו טופז, באתר aish

הערות שוליים

קטגוריה:תסריטאים ישראלים
קטגוריה:עורכים ישראלים
קטגוריה:שחקני קולנוע חרדי
קטגוריה:בוגרי האוניברסיטה העברית בירושלים
קטגוריה:בוגרי אוניברסיטת אינדיאנה
קטגוריה:סגל המדרשה לאמנות
קטגוריה:סגל אוניברסיטת אריאל בשומרון: בית ספר לתקשורת
קטגוריה:אישים הקבורים בבית הקברות ירקון
קטגוריה:ישראלים שנולדו ב-1951
קטגוריה:ישראלים שנפטרו ב-2021